Urmareste Modifică dimensiunea fontului: Play

Bucureşti, 21 apr /Agerpres/ - Social-democraţii îl susţin pe preşedintele PSD, Liviu Dragnea, şi ar dori un verdict de achitare în dosarul "Referendumul", a afirmat joi seara Gabriela Firea, candidat al partidului la Primăria Capitalei.



"Nu este o zi uşoară (n.r. vineri). Bineînţeles că ne-am dori foarte mult un verdict de achitare. Colegii îl susţin pe domnul Dragnea, am primit semnale din toată ţara în acest sens. După ce se va anunţa decizia definitivă, vom avea cu siguranţă o reacţie. Până atunci, orice aş spune este inutil", a afirmat Gabriel Firea, la Antena 3.



Un complet de cinci judecători de la Înalta Curte de Casaţie şi Justiţie pronunţă vineri sentinţa definitivă în dosarul "Referendumul", în care preşedintele PSD, Liviu Dragnea, a fost condamnat în primă instanţă la un an de închisoare cu suspendare.



Ultimul termen al procesului a avut loc pe 8 aprilie, însă completul de judecată condus de Livia Stanciu a decis să amâne pronunţarea sentinţei cu două săptămâni, pentru a da posibilitate avocaţilor să depună la dosar concluzii scrise.



Pe 15 mai 2015, Liviu Dragnea a fost condamnat de un complet de trei judecători de la ÎCCJ în dosarul "Referendumul" la un an de închisoare cu suspendare, cu un termen de încercare de trei ani. Alţi 74 de inculpaţi din dosar au fost fie achitaţi, fie condamnaţi la închisoare cu suspendare. Decizia a fost atacată cu apel de cei condamnaţi, inclusiv de Liviu Dragnea.



Potrivit DNA, în calitate de secretar general al PSD, Liviu Dragnea, cu ocazia organizării şi desfăşurării referendumului din 29 iulie 2012, a uzat de influenţa şi autoritatea sa în partid în scopul obţinerii unor foloase nepatrimoniale de natură electorală, necuvenite, pentru alianţa politică din care făcea parte formaţiunea pe care o reprezenta, şi anume îndeplinirea cvorumului de participare cu ajutorul voturilor obţinute în alte condiţii decât cele legale.



În acest sens, conform procurorilor, Liviu Dragnea a coordonat un mecanism complex, în care a implicat mai multe persoane asupra cărora avea influenţă în virtutea funcţiei pe care o deţinea, având ca scop fraudarea rezultatelor privind participarea la vot.



În paralel, Dragnea este acuzat că a coordonat un sistem informatic complex, prin intermediul căruia a transmis mesaje, ordine şi recomandări legate de stimularea participării cetăţenilor la vot prin mijloace interzise de lege către coordonatorii judeţeni de campanie/primarii/activiştii de partid, preciza DNA. AGERPRES / (AS - autor: Cătălina Matei, editor: Marius Frăţilă)